Svend Auken (S), 1998-04-15:
Må jeg - da det er det første miljøforslag, vi behandler i det Folketing, som vælgerne sammensatte den 11. marts - starte med at byde de mange nye miljøordførere velkommen til samarbejdet i Miljøudvalget og her i Folketinget.
Uden at gå andre udvalg og andre arbejdsområder her i Folketinget for nær, tror jeg roligt, man kan sige, at miljøområdet er et af de mest spændende både fagligt, politisk og menneskeligt at have med at gøre.
Vi har i de år, jeg selv har haft det privilegium at være med, altid haft et spændende, interessant og udbytterigt samarbejde, og jeg vil gerne byde ordførerne og de øvrige nye medlemmer af udvalget velkommen til samarbejdet.
Jeg synes, de taler, vi har hørt her i dag, lover godt for samarbejdet.
Der var et par enkelte skuffelser imellem, men som helhed var det et, synes jeg, meget fint felt af ordførere, vi hørte her i dag.
Fru Thrane spurgte mig, hvorfor regeringen igen fremsætter dette lovforslag i betragtning af, at regeringen jo i overensstemmelse med Præsidiet og Folketingets partier har lagt op til at have et så lavt antal forslag som muligt til behandling, inden Folketinget tager på sommerferie.
Det hænger helt enkelt sammen med, at denne sag jo næsten var færdig i det tidligere Folketing, og derfor synes jeg, det ville være forkert ikke at gøre den helt færdig i det nye Folketing.
Men vi er selvfølgelig parat til at svare på alle de spørgsmål, fru Kjær og andre medlemmer stillede under udvalgsarbejdet, og jeg er selvfølgelig også parat til at gå ind i en diskussion af enkelthederne i lovforslaget.
For regeringen er det afgørende, at vi gradvis drejer vores støttepolitik over til, om jeg så må sige, det forebyggende, selve produktudviklingen, selve anvendelsen af renere teknologi.
På lang sigt er det det, der giver det bedste resultat, og det kan også betyde en helt anden tilsyns- og kontrolvirksomhed i forhold til miljøet, hvis denne politik lykkes.
Derudover vil der også på lang sigt være nogle erhvervsmæssige plusser, som man heller ikke skal underkende.
skal jeg selvfølgelig ikke hævde.
Vi er meget parat til at lytte til, hvad andre partier har at indvende.
Hr. Touborg understregede SF's ønske om at få strammet den produktorienterede miljøpolitik yderligere op, og det er vi også parat til at drøfte, og vi ser meget gerne, at det kunne blive resultatet af arbejdet med dette lovforslag og arbejdet med den produktorienterede miljøpolitik i det hele taget.
Jeg skal sige til hr. Kolstrup, at jeg tror, hans forgænger som ordfører ville være blevet meget ked af hans bemærkninger om, at Enhedslistens modstand mod det nordiske miljømærke, Svanen, og EU's miljømærke, Blomsten, kun var en mindre sag.
Til gengæld glæder vi, der er tilhængere af et internationalt samarbejde om miljømærker, os over, at det går så godt med Svanen, som tilfældet er.
De mange dystre forudsigelser, der i sin tid kom frem, er heldigvis blevet gjort til skamme, og jeg vil meget gerne også undervejs i udvalgsarbejdet arbejde videre med dette spørgsmål.
Hr. Ole M. Nielsen var inde på en tanke, som jeg er meget enig med ham i, nemlig at vi skal lade være at forenkle vores tilskudssystem så meget, at der kun er én dør at løbe panden imod.
Hvis man har en god idé, kan man jo tit løbe ind i en dør, der er lukket, ikke på grund af saglighed, men af uforstand eller fordomme, og så kan det være rigtigt med flere døre.
Jeg kan nu imidlertid forsikre hr. Ole M. Nielsen om, at det er der altså også i den danske miljøpolitik. Der er ikke kun én dør, der er flere døre; men lad os tale om problemet.
Må jeg til sidst gøre en bemærkning om noget, der måske bliver mere aktuelt med et forslag senere i eftermiddag, og det er et spørgsmål, som har optaget pressen meget, nemlig om der i det nye Folketing er et grønt flertal.
Er der et flertal, som ønsker at fortsætte den aktive miljøpolitik, vi har ført i Danmark?
Oven på det sæt indlæg, vi har hørt her i dag, og som jeg håber vil fortsætte under behandlingen af de følgende forslag, synes jeg godt, man kan sige, at der vil være et solidt flertal i Folketinget for en aktiv miljøpolitik.
Så skal vi diskutere, hvad en aktiv miljøpolitik konkret vil sige i det enkelte tilfælde, og der er regeringen jo meget lydhør; men jeg synes bestemt ikke, der er nogen grund til på forhånd at afsige dødsdom over et grønt flertal i Folketinget.
Jeg skal ikke skjule for nogen, at jeg helst ser, at et grønt flertal i Folketinget omfatter om ikke hele Folketinget så dog et meget store antal partier herinde, og det vil være min bestræbelse i samarbejdet at lytte til alle partier, også dem, der er uenige i regeringens forslag, for at få det bedst mulige resultat til gavn for miljøet.